ΚΑΝΟΝΙΣΜΟΣ (ΕΚ) αριθ. 580/97 ΤΗΣ ΕΠΙΤΡΟΠΗΣ της 1ης Απριλίου 1997 για τροποποίηση του κανονισμού (ΕΟΚ) αριθ. 413/97 για τη θέσπιση έκτακτων μέτρων στήριξης της αγοράς στον τομέα του χοιρείου κρέατος στις Κάτω Χώρες

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2759/75 του Συμβουλίου, της 29ης Οκτωβρίου 1975, περί κοινής οργάνωσης αγοράς στον τομέα του χοιρείου κρέατος (1), όπως τροποποιήθηκε τελευταία από τον κανονισμό (ΕΚ) αριθ. 3290/94 (2), και ιδίως το άρθρο 20 και το άρθρο 22 δεύτερο εδάφιο,

Εκτιμώντας:

ότι, λόγω της εμφάνισης της κλασικής πανώλης των χοίρων σε ορισμένες περιοχές παραγωγής των Κάτω Χωρών, θεσπίσθηκαν, για το εν λόγω κράτος μέλος, με τον κανονισμό (ΕΚ) αριθ. 413/97 της Επιτροπής (3), έκτακτα μέτρα στήριξης της αγοράς χοιρείου κρέατος 7

ότι είναι σκόπιμο, λόγω της διάρκειας των υγειονομικών και εμπορικών απαγορεύσεων στις ζώνες που έχουν πληγεί από την εν λόγω ασθένεια, να συμπεριληφθούν τα νεαρά χοιρίδια στα έκτακτα μέτρα που προβλέπονται από τον κανονισμό (ΕΚ) αριθ. 413/97 και να καθορισθούν οι ενισχύσεις για τις διάφορες κατηγορίες χοιριδίων 7

ότι πρέπει να αφαιρεθούν τα έξοδα μεταφοράς της ενίσχυσης που υπολογίζεται σύμφωνα με τις διατάξεις του άρθρου 4 παράγραφος 1 του κανονισμού (ΕΚ) αριθ. 413/97, διότι αντίθετα με τη συνήθη εμπορία, τα έξοδα μεταφοράς στο πλαίσιο των έκτακτων μέτρων δεν αναλαμβάνονται από τον παραγωγό 7

ότι είναι αναγκαίο να συμπεριληφθεί η ζώνη προστασίας και εποπτείας του Rijsbergen στα έκτακτα μέτρα με αντικατάσταση του παραρτήματος ΙΙ του κανονισμού (ΕΚ) αριθ. 413/97 με νέο παράρτημα 7

ότι η ταχεία και αποτελεσματική εφαρμογή των έκτακτων μέτρων στήριξης της αγοράς αποτελεί ένα από τα καλύτερα μέσα καταπολέμησης της διάδοσης της κλασικής πανώλης των χοίρων 7 ότι, κατά συνέπεια, δικαιολογείται η εφαρμογή των περισσοτέρων διατάξεων που προβλέπονται από τον παρόντα κανονισμό, από τις 18 Μαρτίου 1997 7

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης χοιρείου κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 413/97 τροποποιείται ως εξής:

1. Το άρθρο 1 τροποποιείται ως εξής:

α) παρεμβάλλεται η ακόλουθη νέα παράγραφος 3:

«3. Από τις 18 Μαρτίου 1997, οι παραγωγοί μπορούν να λάβουν, μετά από αίτηση, ενίσχυση από τις ολλανδικές αρμόδιες αρχές, κατά την παράδοση σε αυτές νεαρών χοιριδίων που υπάγονται στον κωδικό ΣΟ 0103 91 10, βάρους ίσου ή μεγαλύτερου από 8 χιλιόγραμμα κατά μέσο όρο ανά παρτίδα.» 7

β) η ισχύουσα παράγραφος 3 γίνεται παράγραφος 4.

2. Στο άρθρο 2, οι όροι «χοίροι προς πάχυνση και χοιρίδια» αντικαθίστανται από τους όρους «χοίροι προς πάχυνση, χοιρίδια και νεαρά χοιρίδια».

3. Tο άρθρο 4 τροποποιείται ως εξής:

α) η παράγραφος 1 αντικαθίσταται από το ακόλουθο κείμενο:

«1. Για τους χοίρους προς πάχυνση βάρους ίσου ή μεγαλύτερου από 120 χιλιόγραμμα κατά μέσο όρο ανά παρτίδα, η ενίσχυση που προβλέπεται στο άρθρο 1 παράγραφος 1 είναι ίση, κατά την αναχώρηση από το αγρόκτημα, προς την τιμή της αγοράς του σφαγέντος χοίρου της τάξης Ε, κατά την έννοια του άρθρου 4 παράγραφος 2 του κανονισμού (ΕΟΚ) αριθ. 2759/75, του κανονισμού (ΕΟΚ) αριθ. 3537/89 της Επιτροπής (1) και του κανονισμού (ΕΟΚ) αριθ. 2123/89 της Επιτροπής (2), η οποία διαπιστώνεται στις Κάτω Χώρες για την εβδομάδα που προηγείται της παράδοσης των χοίρων προς πάχυνση στις αρμόδιες αρχές και μειώνεται κατά τα έξοδα μεταφοράς 2,3 Ecu ανά 100 χιλιόγραμμα βάρους σφαγέντος χοίρου.» 7

β) η παράγραφος 4 αντικαθίσταται από το ακόλουθο κείμενο:

«Η ενίσχυση που προβλέπεται στο άρθρο 1 παράγραφοι 2 και 3 καθορίζεται, κατά την αναχώρηση από το αγρόκτημα σε:

- 45 Ecu ανά κεφαλή για τα χοιρίδια μέσου βάρους ανά παρτίδα ίσου ή μεγαλύτερου από 25 χιλιόγραμμα,

- 38 Ecu ανά κεφαλή για τα χοιρίδια μέσου βάρους ανά παρτίδα μεγαλύτερου από 24 χιλιόγραμμα αλλά μικρότερου από 25 χιλιόγραμμα,

- 32 Ecu ανά κεφαλή για τα νεαρά χοιρίδια μέσου βάρους ανά παρτίδα ίσου ή μεγαλύτερου από 8 χιλιόγραμμα,

- 27 Ecu ανά κεφαλή για τα νεαρά χοιρίδια μέσου βάρους ανά παρτίδα μεγαλύτερου από 7,6 χιλιόγραμμα αλλά μικρότερου από 8 χιλιόγραμμα.»

4. Στο άρθρο 6 προστίθεται η ακόλουθη νέα περίπτωση:

«- τον αριθμό και το συνολικό βάρος των παραδοθέντων νεαρών χοιριδίων.»

5. Στο παράρτημα Ι, ο όρος «Βόρειο Brabant» καταργείται και ο όρος «Χοιρίδια» αντικαθίσταται από τους όρους «Χοιρίδια και νεαρά χοιρίδια».

6. Το παράρτημα ΙΙ αντικαθίσταται από το παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Οι διατάξεις που προβλέπονται στο άρθρο 1 σημεία 1, 2, 3 στοιχείο β), 4, 5 και 6 εφαρμόζονται από τις 18 Μαρτίου 1997.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 1 Απριλίου 1997.

Για την Επιτροπή

Franz FISCHLER

Μέλος της Επιτροπής

(1) ΕΕ αριθ. L 282 της 1. 11. 1975, σ. 1.

(2) ΕΕ αριθ. L 349 της 31. 12. 1994, σ. 105.

(3) ΕΕ αριθ. L 62 της 4. 3. 1997, σ. 26.

ΠΑΡΑΡΤΗΜΑ

«ΠΑΡΑΡΤΗΜΑ ΙΙ

Οι ζώνες προστασίας και εποπτείας στις ακόλουθες περιφέρειες:

- Venhorst,

- Best,

- Rijsbergen.»